Angren shahrida Toshkent bilan Farg‘ona vodiysi viloyatlarini bir-biriga bog‘lovchi katta yo‘l bo‘yida yangi masjid qurilishi boshlandi. Masjidda yo‘lovchilar va sayyohlar, shuningdek ayollar uchun ham sharoitlar yaratish rejalashtirilgan. Foto: Angren shahar hokimligi O‘zbekiston Musulmonlari idorasining ma’lum qilishicha, 9 may – Xotira va qadrlash kunida Angren shahrida yangi masjidga ilk g‘isht qo‘yish marosimi bo‘lib o‘tgan. Tadbirda Toshkent viloyati bosh imom-xatibi Jasurbek domla Ayupov, Angren shahar hokimi vazifasini bajaruvchi Nuriddin Abdurahimov, shuningdek, sektor rahbarlari va keng jamoatchilik vakillari qatnashgan. Ayni vaqtda «Imom Muhammad» deb nom qo‘yilgan masjidning hujjatlari davlat ro‘yxatidan o‘tkazilmoqda. Katta yo‘l bo‘yida joylashgan maskanda yo‘lovchilar va sayyohlar uchun shart-sharoitlar yaratilib, ayollar tahoratxonasi va namozxonasi ham qurilishi rejalashtirilgan.